Коми Республикаса Юралысь Вячеслав Гайзер тшöктiс муниципальнöй юкöнъясса юрнуöдысьяслы регионын право видзан органъяскöд öтув Выль волы да Рöштволы сиöм мероприятиеяс нуöдiгöн видзны йöзöс виччысьтöм лоöмторъясысь

«Миянöс виччысьöны кузь каникулъяс, збыльвылас 11 лун, и ме кора ставнытö, кодi талун эм сöвещание вылын, а сiдзжö шыöдча районъясса юрнуöдысьяс дорö примитны став колана мерасö, медым гажöдчан лунъяссö нинöм эз падмöд. Медся ёна кора видзчысьны пöжаръясысь – и уна йöза культура мероприятиеяс нуöдiгöн, и торъя йöзöн пиротехникаöн вöдитчигöн. Миянлы колö вöчны не сöмын став коланасö, но и став позянасö, медым Выль во да Рöштво лунъясö эз ло некутшöм лёктор», – пасйис Коми Республикаса Юралысь Вячеслав Гайзер Коми Республикаын терроризмлы паныд удж нуöдысь комиссиялöн заседание вылын.

Öшым тöлысь 29 лунсянь тöвшöр тöлысь 10 лунöдз Коми Республикаса каръясын да районъясын мунас 750-ысь унджык культурнöй мероприятие. Коми Республикалöн пытшкöс делöяс кузя министрлысь могъяс олöмö пöртысь Анатолий Кисельлöн юöртöм серти, общественнöй пöрадок кутасны видзны пытшкöс делöяс органса да аспом дöзьöритан предприятиеясса 5 сюрсысь унджык морт. Таысь öтдор, нöшта 500 морт лоасны оперативнöй резервын. Медся тöдчана муниципальнöй инфраструктура объектъясын став колана мероприятиесö кутасны содтöд дöзьöритны.

МЧС-лöн Коми Республикаын медшöр веськöдланiнса начальник Олег Мануйло юöртiс, мый став организацияын нин нуöдiсны торъя прöверкаяс сы серти, кыдзи сэнi видзöны пиротехника. Пиротехникаöн вузасьысь организацияясын мунiсны öтувъя рейдъяс. Велöдан учреждениеясса да культура объектъясса юрнуöдысьяскöд нуöдiсны торъя инструктажъяс. Таысь кындзи, О.Мануйло шыöдчис республикаса Юралысь дорö вöзйöмöн, медым войвыв районъясса тöвся туйястi ветлöм бöрся содтöд видзöдны. Олег Мануйло тöдчöдiс, мый татшöм мераясыс отсаласны мездысьяслы öдйöджык воöдчыны виччысьтöмторъяс дырйи коланаинö. Вячеслав Гайзер тшöктiс тайö юалöмсö решитны лöсялана муниципалитетъясса юралысьяскöд öтув.